Adjunkpresident meen partytjie vir Ace is sommer bogDavid Mabuza. (Foto: ANA) Adjunkpresident David Mabuza het hom uitgespreek teen die beplande afskeidsfunksie van R20 miljoen wat die Vrystaatse provinsiale regering wil hou vir Ace Magashule, voormalige provinsiale premier en huidige sekretaris-generaal van die ANC. Die EFF het Mabuza Woensdagmiddag tydens ŉ sitting van die Nasionale Raad van Provinsies gepeper met vrae oor hoe dit aanvaarbaar kan wees dat sulke bedrae uitgegee word op ŉ afskeidsfunksie, terwyl die land soveel arm mense het en soveel ekonomiese probleme in die gesig staar. Hiermee het Mabuza saamgestem. “Dit is korrek om hierdie kwessie op te haal. Ons moet hulpbronne korrek gebruik. “Ek sal dit opneem. Daar was geen afskeidspartytjie vir my in Mpumalanga nie en ek oorleef heel goed. Ons sal diegene wat by hierdie planne betrokke is maar moet oortuig om die geld korrek aan te wend,” het Mabuza gesê. Die adjunkpresident het ook toegegee dat die staatsdiens nie optimaal funksioneer nie. “Dit raak tyd dat ons mense in die staatsdiens aanstel wat geskik is vir hul taak. Alte dikwels kan hulle hul werk nie behoorlik doen nie. Ons moet ŉ beter staatsdiens oplei,” het Mabuza gesê. Die vraesessie wou maar net nie klopdisselboom vir Mabuza verloop nie. Die DA-LP Jacques Julius het Mabuza ook uitgevra oor ŉ saak wat die gemeenskap van Badplaas in Mpumalanga teen hom gemaak het oor die beweerde onwettige oordrag van grond toe hy die provinsiale LUR vir landbou was. Mabuza het gesê dat die Nasionale Vervolgingsgesag (NVG) alle klagtes teen hom laat vaar het. As enigeen ŉ klagte teen hom wil lê oor enigiets, kan hulle gerus so maak, het hy gesê.